Turgåer funnet i live etter 17 dager – overlevde på planter og vann
8. mai forsvant Amanda Eller i et skogområde på Maui, den nest største øya på Hawaii, etter at hun skal ha lagt ut på en tur. Fredag lokal tid ble hun funnet etter en storstilt leteaksjon, over to uker etter at hun forsvant og ble meldt savnet av kjæresten. Da var bilen og telefonen hennes funnet på parkeringsplassen tilhørende et skogsreservat på øya.På en Facebook-side med oppdateringer fra leteaksjonen, går det frem at det var letemannskaper i et helikopter som plutselig så Eller vinke mot dem. – Vi visste hun kom til å klare seg så lenge, skrives det på Facebook-siden over et bilde av Eller og de tre mennene som fant henne. Sarah Haynes, som drev Facebook-siden «Find Amanda», sier til KITV at Eller overlevde på vann og planter. Eller skal ha vært ved godt mot da hun ble løftet ut av skogen av helikopteret, etter å ha blitt funnet av Javier Cantellops, en tidligere spesialsoldat, Chris Berquist og Troy Helmers.Med kjæresten ved sin side i sykehussengen tok Amanda til Facebook for å takke letemannskapene. – De siste 17 dagene har vært de tøffeste i livet mitt. Det har vært en betydningsfull spirituell reise som jeg ble ledet på. Det var tider med total frykt, tap og at jeg ville gi opp. Det kokte ned til liv og død, og jeg måtte velge. Jeg valgte livet. Jeg ville ikke ta den lette veien, selv om det betydde med lidelse og smerte for meg selv, sier hun med tårene renner. Hun kom fra det hele med et brukket bein, mindre sår og solskader. Skoene sine mistet hun i en plutselig oversvømmelse. Amandas far, John, sier han tror datteren må ha falt. Hun skal ha blitt funnet i en ravine, en mindre dal med bratte sider, og skal ikke ha klart å komme seg ut derfra. – Hun prøvde å finne veien tilbake, men gikk seg vill i terrenget, sier John til KITV. Datteren skal ha det bra på sykehuset. – Hun er våken og mentalt 100 prosent, sier John til Honolulu Star-Advertiser Videoer på Facebook viser familie og redningsmannskaper som jubler over nyheten, samt at Eller blir brakt til et lokalt sykehus. – Jeg klarer ikke å sette ord på det. Jeg er veldig takknemlig, sier moren Julia Eller.
Etter en storstilt leteaksjon ble Amanda Eller funnet i et skogsområde etter å ha vært savnet i 17 dager på øya Maui på Hawaii. - Jeg valgte livet, sier hun.